Document ID: 32014R0001

KOMISSION DELEGOITU ASETUS (EU) N:o 1/2014,
annettu 28 päivänä elokuuta 2013,
yleisen tullietuusjärjestelmän soveltamisesta annetun Euroopan parlamentin ja neuvoston asetuksen (EU) N:o 978/2012 liitteen III vahvistamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen ja erityisesti sen 207 artiklan,
ottaa huomioon yleisen tullietuusjärjestelmän soveltamisesta ja neuvoston asetuksen (EY) N:o 732/2008 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 978/2012 (1) ja erityisesti sen 10 artiklan 4 kohdan,
sekä katsoo seuraavaa:
(1)
Asetuksen (EU) N:o 978/2012, jäljempänä ’GSP-asetus’, 9 artiklan 1 kohdassa vahvistetaan edellytykset, jotka koskevat kestävää kehitystä ja hyvää hallintoa edistävän erityisen kannustusmenettelyn, jäljempänä ’GSP+-menettely’, mukaisten tullietuuksien myöntämistä pyynnön esittäneelle maalle. Edellytyksenä on muun muassa, että maata pidetään muita heikommassa asemassa olevana maana. Lisäksi edellytetään, että maa on ratifioinut kaikki GSP-asetuksen liitteessä VIII luetellut yleissopimukset ja että asianomaisten valvontaelinten viimeksi antamissa päätelmissä ei ole tuotu esiin kyseisten yleissopimusten tosiasiallisen täytäntöönpanon vakavaa laiminlyöntiä. Edellytyksenä on myös, että maa ei ole tehnyt sellaista yleissopimusta koskevaa varaumaa, joka on kielletty kyseisessä yleissopimuksessa tai jonka katsotaan nimenomaisesti GSP-asetuksen 9 artiklaa sovellettaessa olevan ristiriidassa kyseisen yleissopimuksen tarkoituksen ja päämäärän kanssa. Maan olisi hyväksyttävä varauksitta kunkin yleissopimuksen mukaiset raportointivaatimukset ja annettava GSP-asetuksen 9 artiklan 1 kohdan d, e ja f alakohdassa tarkoitetut velvoittavat sitoumukset.
(2)
Kunkin GSP+-menettelyä pyytävän maan on esitettävä pyyntö, joka sisältää kattavat tiedot asianomaisten yleissopimusten ratifioinnista, maan tekemistä varaumista ja muiden yleissopimuksen osapuolten ilmaisemasta varaumien vastustuksesta sekä maan antamista velvoittavista sitoumuksista.
(3)
Komissio on saanut pyyntöjä Armenialta, Bolivialta, Kap Verdeltä, Costa Ricalta, Ecuadorilta, Georgialta, Mongolialta, Pakistanilta, Paraguaylta ja Perulta.
(4)
Komissiolle on siirretty valta antaa delegoitu säädös SEUT-sopimuksen 290 artiklan mukaisesti liitteen III vahvistamiseksi, jotta pyynnön esittäneelle maalle voidaan myöntää oikeus GSP+-menettelyyn lisäämällä kyseinen maa GSP+-edunsaajamaiden luetteloon.
(5)
Komissio on tutkinut esitetyt pyynnöt GSP-asetuksen 10 artiklan 1 kohdan mukaisesti ja laatinut luettelon edellytykset täyttävistä GSP+-edunsaajamaista. Kyseisille maille olisi myönnettävä oikeus GSP+-menettelyyn 1 päivästä tammikuuta 2014 alkaen,
ON HYVÄKSYNYT TÄMÄN ASETUKSEN:
1 artikla
Vahvistetaan asetuksen (EU) N:o 978/2012 liite III tämän asetuksen liitteen mukaisesti.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä elokuuta 2013.

Labels: 3
18
19